**ΔΗΜΟΣΙΟΓΡΑΦΙΚΗ ΔΙΑΣΚΕΨΗ ΑΡΧΗΓΟΥ ΑΣΤΥΝΟΜΙΑΣ**

**ΟΜΙΛΙΑ ΑΡΧΗΓΟΥ ΑΣΤΥΝΟΜΙΑΣ ΣΤΕΛΙΟΥ ΠΑΠΑΘΕΟΔΩΡΟΥ**

**ΠΕΜΠΤΗ 23 ΙΟΥΛΙΟΥ 2020,**

**ΠΑΡΚΟ ΚΥΚΛΟΦΟΡΙΑΚΗΣ ΑΓΩΓΗΣ, ΩΡΑ 10:00**

Αγαπητές και αγαπητοί φίλες και φίλοι, λειτουργοί των Μέσων Μαζικής Ενημέρωσης και Επικοινωνίας,

Αγαπητοί Συνάδελφοι,

Καλημέρα σας.

Σας καλωσορίζω στην πρώτη δημοσιογραφική διάσκεψη της νέας Ηγεσίας και σας ευχαριστώ για την εδώ παρουσία σας. Ο πρόσφατος διορισμός μας, ως Αρχηγός και Υπαρχηγός της Αστυνομίας Κύπρου, από τον Πρόεδρο της Κυπριακής Δημοκρατίας, αποτελεί ύψιστη τιμή για εμάς και το επιστέγασμα μιας δύσκολης, αλλά και δημιουργικής πορείας στο Αστυνομικό Σώμα. Συνάμα, αποτελεί ύψιστη ευθύνη έναντι των συμπολιτών μας και της κοινωνίας μας. Έχουμε υποχρέωση να οδηγήσουμε, μαζί με όλους τους άξιους συνεργάτες μας, μαζί με όλα τα ευσυνείδητα μέλη μας, την Αστυνομία μας, σε ακόμη καλύτερες μέρες και την κοινωνία μας σε ακόμη πιο ασφαλείς συνθήκες.

Κατά το τελευταίο χρονικό διάστημα, ο τόπος μας βιώνει μια πρωτόγνωρη δοκιμασία, η οποία σε συνδυασμό με τις κοινωνικοοικονομικές αλλαγές και την πολυπολιτισμικότητα που χαρακτηρίζει τη σημερινή κυπριακή κοινωνία, αλλά και την ανάπτυξη νέων μορφών εγκλήματος, έχουν δημιουργήσει αυξημένες απαιτήσεις και προσδοκίες από την Αστυνομία. Είναι ιδιαιτέρως εμφανείς οι αλλαγές που επήλθαν στην εξέλιξη και διαφοροποίηση της σύγχρονης εγκληματικότητας. Η παράτυπη μετανάστευση, η εμπορία ναρκωτικών, το οργανωμένο έγκλημα, η διαφθορά, τα εγκλήματα που διαπράττονται με τη χρήση του διαδικτύου και η απειλή της τρομοκρατίας αποτελούν κύριες μορφές της εγκληματικότητας όπως έχουν εξελιχθεί, και που οδηγούν στην αναγκαιότητα άμεσης αντιμετώπισής τους. Εξίσου άμεσης αντιμετώπισης χρήζει και το τροχαίο πρόβλημα.

Η Αστυνομία Κύπρου, αποτελεί έναν από τους 4 πυλώνες του συστήματος της Ποινικής Δικαιοσύνης διαδραματίζοντας καθοριστικό ρόλο στην ανάπτυξη αντεγκληματικών πολιτικών και συμβάλει ταυτόχρονα στην αναβάθμιση και εκσυγχρονισμό του ίδιου του συστήματος της ποινικής δικαιοσύνης, με γνώμονα τη διατήρηση ενός ευνομούμενου κράτους δικαίου.

Ταυτόχρονα, η Αστυνομία αποτελεί φορέα προάσπισης των ανθρωπίνων αξιών και θεμελιωδών δικαιωμάτων, με υποχρέωση να βρίσκεται αρωγός σε κάθε συνάνθρωπό μας, να προστατεύει και να περιφρουρεί τα δικαιώματα και την περιουσία του, όπως αυτά κατοχυρώνονται από το Σύνταγμα και τις σχετικές Νομοθεσίες.

Απώτερος μας στόχος, λοιπόν, η εμπέδωση συνθηκών ασφάλειας στην κοινωνία μας, καθότι η ασφάλεια είναι βασική προϋπόθεση της ελευθερίας και της άσκησης των δικαιωμάτων των πολιτών. Θα καταβάλουμε κάθε δυνατή προσπάθεια για τη διαφύλαξη ενός περιβάλλοντος ασφάλειας, όπου θα δεσπόζει ο πλήρης σεβασμός στα ουσιώδη δικαιώματα και ελευθερίες, για όλους τους συνανθρώπους μας, χωρίς αποκλεισμούς και εξαιρέσεις, χωρίς φυλετικές ή άλλες διακρίσεις, χωρίς ρατσιστικές συμπεριφορές και ξενοφοβικά σύνδρομα.

Είναι πεποίθηση μας ότι για να μπορέσει η Αστυνομία να ανταποκριθεί, με επάρκεια, σ’ αυτές τις προσδοκίες, θα πρέπει με ειλικρινή διάθεση αυτοκριτικής να εντοπίσουμε προβλήματα διαχρονικά, μέσα από μία ενδελεχή ενδοσκόπηση, να παραδεχθούμε λάθη, παραλείψεις ή και ανορθόδοξες πρακτικές και με τολμηρές αποφάσεις να προβούμε σε καινοτομίες και αλλαγές.

Τα πιο πάνω, καταδεικνύουν με τον πλέον κατηγορηματικό τρόπο, ότι η πλήρης υιοθέτηση των αρχών του εξορθολογισμού, της διαφάνειας, της αξιοκρατίας και της χρηστής διοίκησης, είναι μονόδρομος και δε χωρούν παλινδρομήσεις ή εκπτώσεις. Είναι γι’ αυτό τον λόγο, που θα εργαστούμε με αφοσίωση προς αυτή την κατεύθυνση επίτευξης των στόχων μας. Γιατί θεωρούμε ότι μόνο έτσι θα μπορέσει η Αστυνομία να καταστεί ένας σύγχρονος, αποδοτικός και αποτελεσματικός οργανισμός που θα ανταποκρίνεται στις προκλήσεις των καιρών και στις απαιτήσεις της σύγχρονης κοινωνίας. Η πρόσφατη εμπλοκή της Αστυνομίας για τη μη εξάπλωση της πανδημίας του κορωνοϊού, που επηρέασε την ανθρωπότητα, απέδειξε ότι διαθέτει τα μέσα, την τεχνογνωσία, αλλά και το ανθρώπινο δυναμικό για να μπορεί να διαχειρίζεται αποτελεσματικά τις όποιες προκλήσεις, τις όποιες κρίσιμες καταστάσεις δοκιμάζουν την κοινωνία μας.

**Εξωτερικά ζητήματα**

Σε αυτό το πνεύμα θα συνεχίσουμε τις προσπάθειες μας και θα επικεντρωθούμε στους 4 βασικούς πυλώνες που αφορούν στην καταπολέμηση της τρομοκρατίας και της ριζοσπαστικοποίησης, στην αντιμετώπιση του οργανωμένου και σοβαρού εγκλήματος, στην βελτίωση του επιπέδου οδικής ασφάλειας και στα θέματα της παράτυπης μετανάστευσης.

**Καταπολέμηση της τρομοκρατίας**

Παρά το γεγονός ότι η Κύπρος, σε σχέση με τα θέματα της τρομοκρατίας, θεωρείται χώρα μεσαίου κινδύνου, εντούτοις διάφοροι παράγοντες επιβάλλουν τη λήψη μέτρων πρόληψης. Για τον σκοπό αυτό έχουμε εφαρμόσει και θα συνεχίσουμε να υιοθετούμε μέτρα πρόληψης σε διάφορα σημεία νευραλγικής σημασίας όπως λιμάνια, αεροδρόμια, σημεία διέλευσης και θα εντατικοποιήσουμε τους ελέγχους για την επιτήρηση και των θαλάσσιων συνόρων της Δημοκρατίας τόσο με πλωτά όσο και με εναέρια μέσα.

Θα συνεχίσουμε την συνεργασία με άλλες υπηρεσίες τόσο σε εσωτερικό, όσο και στο εξωτερικό, σε ευρωπαϊκό και διεθνές επίπεδο, καθώς και με άλλους οργανισμούς όπως η Interpol και η Europol στους τομείς της ανταλλαγής πληροφοριών και της υιοθέτησης βέλτιστων πρακτικών. Ενώ θα προχωρήσουμε σε περαιτέρω εκπαίδευση των μελών μας για ενίσχυση της ετοιμότητας τους.

**Αντιμετώπιση οργανωμένου εγκλήματος**

Σε σχέση με το οργανωμένο έγκλημα στην Κύπρο όπως αυτό εξελίσσεται τα τελευταία χρόνια φαίνεται ότι αυτό είναι άρρηκτα συνυφασμένο με τη διακίνηση και εμπορία ναρκωτικών. Στο πλαίσιο αυτό οι διάφορες εγκληματικές ομάδες αναπτύσσουν και άλλες παρεμφερείς εγκληματικές δραστηριότητες, όπως εκβιασμοί και απειλές, σε μια προσπάθεια να επιτύχουν τους στόχους τους. Η επιδίωξη και ο στόχος μας θα είναι να επιφέρουμε όσο το δυνατό περισσότερα πλήγματα στις δραστηριότητες αυτές.

**Αντιμετώπιση σοβαρού εγκλήματος**

Παράλληλα, η αντιμετώπιση του σοβαρού εγκλήματος αποτελεί άλλον ένα πολύ σημαντικό πυλώνα γιατί αφορά άμεσα τον κάθε πολίτη, ο οποίος δυνατό να καταστεί θύμα τέτοιων εγκληματικών ενεργειών. Η διακίνηση ναρκωτικών, τα εγκλήματα κατά της ζωής, τα αδικήματα ενδοοικογενειακής βίας, σεξουαλικής κακοποίησης παιδιών, παιδικής πορνογραφίας, αδικήματα κατά περιουσιών, επιφέρουν πολύ σοβαρές επιπτώσεις στα θύματα και κατ΄ επέκταση στην κοινωνία. Για τον σκοπό αυτό θα επικεντρωθούμε στην πρόληψη των αδικημάτων αυτών γιατί όλη η ουσία εναπόκειται στην αποτροπή διάπραξης τους. Το στοίχημα δεν είναι μόνο η εξιχνίαση αυτή καθ΄ αυτή, που σαφώς για τις διωκτικές αρχές αποτελεί την κύρια αποστολή τους αλλά το σημαντικότερο είναι η δυνατότητα αποτροπής του εγκλήματος.

Συνεπώς θα επαναξιολογήσουμε τους τομείς των περιπολιών και της αστυνόμευσης, ενισχύοντας την παρουσία μας εκεί και όπου κρίνεται αναγκαίο, ενώ παράλληλα θα συνεχίσουμε και τις εκπαιδεύσεις προς τα μέλη μας για να είναι σε θέση να ανταποκριθούν σε κάθε περιστατικό άμεσα και αποτελεσματικά.

Βεβαίως, στον τομέα της πρόληψης καθοριστικό ρόλο έχει να διαδραματίσει και ο ίδιος ο πολίτης και για τον λόγο αυτό θα ενισχυθούν οι εκστρατείες ενημέρωσης και διαφώτιστης του κοινού για τη λήψη μέτρων αυτοπροστασίας.

**Οδικές συγκρούσεις**

Δυσάρεστη πραγματικότητα αποτελούν οι οδικές συγκρούσεις, κυρίως οι θανατηφόρες και με σοβαρούς τραυματισμούς. Οι τροχαίες συγκρούσεις είναι ένα μείζον κοινωνικό φαινόμενο στο οποίο ως Αστυνομία θα συνδράμουμε, μαζί με το Συμβούλιο Οδικής Ασφάλειας, το Υπουργείο Δικαιοσύνης και Δημοσίας Τάξεως και το Υπουργείο Μεταφορών, Επικοινωνιών και Έργων στην αντιμετώπιση του.

Από πλευράς μας θα συνεχίσουμε και θα εντατικοποιήσουμε τις εκστρατείες που διοργανώνουμε εστιάζοντας στην πρόληψη των παραβάσεων των σχετικών νομοθεσιών.

Στόχος μας η επίδειξη μηδενικής ανοχής σε σχέση με τις παραβάσεις που αποτελούν τις κύριες αιτίες πρόκλησης των θανατηφόρων συγκρούσεων και των δυστυχημάτων με σοβαρούς τραυματισμούς.

Στο πλαίσιο των πιο πάνω δράσεων θα αυξηθεί η παρουσία των περιπολικών στους δρόμους με έμφαση στα μελανά σημεία όπου συμβαίνουν τα περισσότερα δυστυχήματα.

Τα πιο πάνω, όμως, δεν θα έχουν πραγματικό όφελος για την κοινωνία εάν ο κάθε ένας από μας δεν επιδείξει την αναγκαία προσπάθεια για συμμόρφωση με τον Κώδικα Οδικής Κυκλοφορίας και δεν αναπτύξει οδική συνείδηση. Είναι λυπηρό να χάνονται ανθρώπινες ζωές και κυρίως νεαρά άτομα από μια απροσεξία ή από απερισκεψία και επιπολαιότητα.

**Αντιμετώπιση της παράτυπης μετανάστευσης**

Πέραν των αναφερόμενων πυλώνων ιδιαίτερα σημαντικός είναι και ο τομέας της παράτυπης μετανάστευσης. Το φαινόμενο της παράτυπης μετανάστευσης θεωρείται ως ένα από τα πιο σοβαρά προβλήματα που αντιμετωπίζουν οι Αρχές της Κυπριακής Δημοκρατίας εξαιτίας και της γεωγραφικής της θέσης, αφού δεν περιορίζεται μόνο στην διακίνηση προσώπων αλλά είναι συνυφασμένη με το διασυνοριακό οργανωμένο έγκλημα, μεταξύ άλλων, την εμπορία προσώπων, την παράνομη διακίνηση μεταναστών και την τρομοκρατία.

Η αντιμετώπισή του έχει τεθεί ως μία από τις προτεραιότητες της Κυπριακής Αστυνομίας και του Υπουργείου Εσωτερικών.

Η ανάπτυξη συγκεκριμένων δράσεων όπως η πάταξη του φαινομένου των εικονικών γάμων, η επίσπευση των διαδικασιών απέλασης και επαναπατρισμού προσώπων που απορρίπτεται το αίτημα τους για εξασφάλιση άδειας παραμονής στη Δημοκρατία θα συνδράμουν στη συλλογική αντιμετώπιση του προβλήματος.

**Εσωτερικά θέματα**

Για την υλοποίηση των πιο πάνω δράσεων αναγκαία προϋπόθεση είναι και η περαιτέρω ενδυνάμωση των μελών μας, επενδύοντας με αυτόν τον τρόπο ουσιαστικότερα στο ανθρώπινο δυναμικό και στην ευέλικτη αξιοποίησή του. Εκφράζοντας την εμπιστοσύνη της Ηγεσίας στο προσωπικό και των 25 Τμημάτων/Διευθύνσεων/ Μονάδων της Αστυνομίας, συμπεριλαμβανομένης και της Πυροσβεστικής Υπηρεσίας, επιβεβαιώνουμε ότι θα είμαστε πάντοτε στο πλευρό του καθενός, συνεργάτης στο έργο του, συμπαραστάτης στις δύσκολες στιγμές και αλληλέγγυος στα προβλήματά του. Παράλληλα οφείλω να διατυπώσω τη θέση μας ότι φαινόμενα διαφθοράς από τα μέλη της Αστυνομίας δεν θα γίνουν αποδεκτά. Άλλωστε η κοινωνία απαιτεί από αυτούς που έχουν τάξει τον εαυτό τους στην υπηρεσία του πολίτη να είναι υπόδειγμα εντιμότητας και ηθικής.

Σε ό,τι αφορά στα εσωτερικά ζητήματα που σχετίζονται με την εύρυθμη λειτουργία της Αστυνομίας πρώτιστο μέλημα μας είναι η πρόσληψη, στις **3 Αυγούστου**, των **113** νέων αστυνομικών, σύμφωνα με την εν εξελίξει διαδικασία του 2019. Ενώ αμέσως μετά θα προχωρήσουμε με τη διαδικασία πλήρωσης άλλων 350 κενών, αποπαγοποιημένων, θέσεων στην Αστυνομία και την Πυροσβεστική.

Επιπρόσθετα από κοινού με την Υπουργό Δικαιοσύνης και Δημοσίας Τάξεως προωθούμε την αποπαγοποίηση των θέσεων προαγωγής σε όλες τις βαθμίδες της Αστυνομίας και της Πυροσβεστικής Υπηρεσίας, γεγονός που θα βοηθήσει στην ενίσχυση της επιχειρησιακής ικανότητας του Σώματος.

Παράλληλα, έχει ετοιμαστεί μελέτη σχετικά με την υιοθέτηση του θεσμού του Υπαξιωματικού στην Αστυνομία. Σκοπός της πρότασης αυτής είναι η παροχή κινήτρων, με αξιοκρατικό τρόπο, προς τα μέλη μας έτσι ώστε βραχυπρόθεσμα να αποδώσει ευνοϊκά αποτελέσματα, συμβάλλοντας στην αύξηση της παραγωγικότητας, εξασφαλίζοντας παράλληλα την συνοχή στην Αστυνομία. Όπως είναι διεθνώς αποδεκτό, η παρακίνηση των εργαζομένων σε κάθε οργανισμό, αποτελεί ένα από τα πλέον βασικά ζητήματα της διοίκησης ανθρωπίνου δυναμικού, αφού είναι στενά συνδεμένη με την ανθρώπινη συμπεριφορά.

Θα συνεχίσουμε τις προσπάθειες για ολοκλήρωση, σε συνεργασία με το Υπουργείο Δικαιοσύνης και Δημοσίας Τάξης και το Τμήμα Δημοσίων Έργων, όλων των εν εξελίξει έργων της Αστυνομίας όπως είναι η ανέγερση των Αστυνομικών Σταθμών Στρουμπιού και Κουκλιών καθώς επίσης και η ανακαίνιση και επέκταση του Αστυνομικού Σταθμού Περιστερώνας. Επίσης, βρισκόμαστε στο τελικό στάδιο παραλαβής των κτηρίων των πρώην ΣΠΕ Κλήρου, Ξυλοφάγου και Δερύνειας, οι οποίοι θα χρησιμοποιηθούν ως Αστυνομικοί Σταθμοί αφού τα υφιστάμενα κτήρια βρίσκονται σε άθλια κατάσταση.

Η προώθηση των πιο πάνω μέτρων θα καταστήσει την Αστυνομία πιο αποτελεσματική και έτοιμη να ανταποκριθεί, κυρίως, στα επιχειρησιακά της καθήκοντα αποσκοπώντας στην ενίσχυση των ενεργειών μας για την πρόληψη και καταστολή του εγκλήματος. Η ευημερία των αστυνομικών επηρεάζει αναμφίβολα και την αποδοτικότητα και παραγωγικότητας τους, γεγονός που έχει διαφανεί στα μέλη των Αστυνομικών Διευθύνσεων Μόρφου και Αμμοχώστου μετά και την λειτουργία των νέων κτηριακών εγκαταστάσεων προηγμένης τεχνολογίας.

Πέραν αυτών, στις προσπάθειες μας είναι η και η δημιουργία Υποδιεύθυνσης Χειρισμού Ευάλωτων Ομάδων και για τον σκοπό αυτό, τον ερχόμενο Σεπτέμβριο θα έρθουν στην Κύπρο Άγγλοι εμπειρογνώμονες για να συνδράμουν στη δημιουργία της Υποδιεύθυνσης. Στο πλαίσιο των αρμοδιοτήτων της εν λόγω Υποδιεύθυνσης θα είναι τα ελλείποντα πρόσωπα, ανήλικοι, θύματα εμπορίας προσώπων, θύματα ενδοοικογενειακής βίας.

Τέλος, αλλά εξίσου σημαντικό, είναι η μετεξέλιξη του Γραφείου Τύπου και Δημοσίων Σχέσεων της Αστυνομίας σε Υποδιεύθυνση Επικοινωνίας, Δημοσίων Σχέσεων και Κοινωνικής Ευθύνης. Με αυτόν τον τρόπο θα βελτιώσουμε τις παρεχόμενες υπηρεσίες στον πολίτη σε σχέση με τα θέματα της ορθής και άμεσης ενημέρωσης αξιοποιώντας στο έπακρο τις δυνατότητες της τεχνολογίας. Παράλληλα, η Αστυνομία θα αναπτύξει περαιτέρω την κοινωνική της ευθύνη διευρύνοντας τον ρόλο που έχει να διαδραματίσει στην κοινωνία.

Η τεχνολογική αναβάθμιση των συστημάτων που χρησιμοποιεί σήμερα η Αστυνομία, αποτελεί βασική στρατηγική δράση για να καταστήσουμε το Σώμα πιο ευέλικτο και αποτελεσματικό. Το όραμα μας για τεχνολογικό εκσυγχρονισμό παραμένει συνεχές με στόχο την αξιοποίηση των τεχνολογικά προηγμένων συστημάτων που εφαρμόζονται σε αστυνομίες άλλων χωρών. Το έγκλημα εξελίσσεται με βάση την τεχνολογία, επομένως η συμβολή της τεχνολογίας στην πάταξη και καταπολέμηση του εγκλήματος είναι αναγκαία.

Θέλοντας να ενισχύσουμε περαιτέρω τις δυνατότητες της Αστυνομίας, έχει οριστεί επιτροπή η οποία θα μελετήσει την ενδεχόμενη τροποποίηση του περί Αστυνομίας Νόμου και των σχετικών με αυτόν Κανονισμούς.

Κυρίες και Κύριοι,

Η Αστυνομία είναι θεσμός με συνεπή προσφορά και συνέχεια. Μέσα από την πολύχρονη ιστορία η Αστυνομία έχει αποδείξει την αξία και την προσφορά της στην κοινωνία. Οφείλουμε, ωστόσο να αναγνωρίσουμε ότι και η ίδια η Αστυνομία έχει περάσει από πολλές δοκιμασίες. Όμως παραμένει αλώβητη. Με ακλόνητη πίστη και σκληρή δουλειά αποδεικνύει ότι είναι παρούσα, με όλες της τις δυνάμεις, στο καθήκον που της έχει ανατεθεί από την Πολιτεία.

Στόχος μας ο πολίτης να αισθάνεται ασφαλής και η κοινωνία να μας εμπιστεύεται. Θέλουμε να ξέρει ο πολίτης ότι θα είμαστε εκεί, όποτε μας χρειάζεται.

Η εμπειρία που έχουμε αποκτήσει τα τελευταία χρόνια, δείχνει ότι απαιτείται συνεχής εγρήγορση και άμεση ανταπόκριση. Ως Ηγεσία της Αστυνομίας θεωρούμε ότι αυτά μπορούν να επιτευχθούν με προσήλωση και επαγγελματισμό, αλλά και με τον εκσυγχρονισμό της νομοθεσίας και των διαδικασιών.

Παραμένουμε πιστοί στο όραμα της Αστυνομίας για τη δημιουργία μίας σύγχρονης και αποτελεσματικής Αστυνομίας, η οποία να εγγυάται μια ασφαλέστερη κοινωνία.

Σας ευχαριστώ.